Walter Kogler

Walter Kogler (s. 12. joulukuuta 1967) on itävaltalainen jalkapallovalmentaja ja entinen keskuspuolustaja.

Ura pelaajana

Kogler aloitti ammattilaisuransa SK Sturm Grazissa 1987 hankittuaan juniorioppeja Wolfsberger AC:ssa. Kogler vakiinnutti paikkansa Sturm Grazin pelaavassa kokoonpanossa kaudella 1990–1991, ja hyvät näytöt poikivat 1992 siirron suurseura FK Austria Wieniin. Hän voitti debyyttikaudellaan Itävallan Bundesliigan mestaruuden ja keväällä 1994 Itävallan cupin mestaruuden. Kaikkiaan Kogler pelasi Austria Wienissä neljän kauden aikana 137 ottelua.

Kesällä 1996 puolustajan ura jatkui SV Austria Salzburgissa, jossa hän voitti toisen mestaruutensa 1997. Peliaikaa ei kuitenkaan mestaruuskauden jälkeen tullut entiseen malliin ja 1998 hän siirtyi Ranskaan AS Cannesiin. Ranskalaisseurassa hän pelasi vain 11 ottelua ja palasi seuraavana vuonna takaisin kotimaahansa. Lyhyen LASK Linz -visiittinsä jälkeen Kogler siirtyi FC Tirol Innsbruckiin, jossa voitti kolme perättäistä mestaruutta 2000–2002. Hän lopetti pelaajauransa FC Kärntenissä 2004.

Maajoukkuetasolla Kogler edusti Itävaltaa 28 maaottelussa vuosina 1991–2001. Hän oli mukana MM-joukkueessa 1998.

Meriitit pelaajana

 Itävallan mestaruus (5): 1993, 1997, 2000, 2001, 2002
 Itävallan cup: 1994
 MM-1.kierros: 1998

Ura valmentajana

Pelaajauransa jälkeen Kogler toimi FC Kärntenin organisaatiossa juniorivalmentajana 2004–2005, kunnes palasi kasvattajaseuraansa Wolfsberger AC:hen. Joulukuussa 2007 hänestä tuli DSV Leobenin päävalmentaja. Hyvästä menestyksestä huolimatta Kogler jätti seuran toukokuussa 2008 ja siirtyi FC Wacker Innsbruckin päävalmentajaksi. 

Kogler luotsasi Bundesliigasta pudonneen Wacker Innsbruckin debyyttikaudellaan 2008/09 Erste Ligassa toiseksi, mutta nousu takaisin liigaan jäi haaveeksi. Seuraavalla kaudella tuli kuitenkin Erste Ligan voitto ja seura pääsi takaisin liigaan. Koglerin johdolla Wacker säilyi Bundesliigassa ja sijoittui parhaimmillaan kuudenneksi. Kausi 2012/13 sujui kuitenkin surkeasti ja liigajumboksi juuttunut seura erotti Koglerin lokakuussa 2012. 

Kesäkuussa 2013 Koglerista tuli Saksan 3. Ligassa pelaavan FC Rot-Weiß Erfurtin päävalmentaja.  Koglerin johdolla seura sijoittui kaudella 2013/14 sarjan keskikastiin. Huonot esitykset johtivat potkuihin maaliskuussa 2015.

Meriitit valmentajana

 Erste Liga: 2010

Lähteet

Itävaltalaiset jalkapallovalmentajat
Itävaltalaiset jalkapalloilijat
Vuonna 1967 syntyneet
Elävät henkilöt